ปิ๊งเทคนิครีดภาษี เลียนแบบเกาหลี
สรรพากรเลียนแบบระบบรีดภาษีเกาหลีใต้ ตั้งเป้าเก็บภาษีเพิ่ม 30%
14 ก.ค. 2555

สรรพากรเลียนแบบระบบรีดภาษีเกาหลีใต้ ตั้งเป้าเก็บภาษีเพิ่ม 30%
นายสาธิต รังคสิริ อธิบดีกรมสรรพากร เปิดเผยว่า ปัจจุบันความก้าวหน้าของเทคโนโลยีและการค้าที่ไร้พรมแดนส่งผลให้เกิดธุรกิจรูปแบบใหม่ขึ้นมากมาย ทำให้ต้องเร่งปรับตัวให้ทันกับภาคเอกชนด้วย กรมสรรพากรจึงได้เสนอให้ปรับปรุงกฎหมายที่ล้าสมัย พร้อมกับนำเสนอนวัตกรรมการจัดเก็บภาษีให้กระทรวงการคลังพิจารณา เพราะหากยังคงรูปแบบการจัดเก็บภาษีแบบเดิมๆ รายได้ของรัฐอาจลดลง
ล่าสุด กรมสรรพากรกำลังพัฒนานำระบบการนำส่งข้อมูลธุรกรรมการซื้อขายของเกาหลีใต้มาปรับใช้ โดยกำหนดให้ผู้ประกอบการจดทะเบียนภาษีมูลค่าเพิ่มต้องนำส่งข้อมูลสรุปรายงานภาษีซื้อและภาษีขายจำแนก เป็นรายผู้ซื้อและผู้ขาย ซึ่งจะทำให้สรรพากรสามารถเชื่อมโยงข้อมูลรายการซื้อขายจากต้นน้ำไปถึงปลายน้ำได้ ทั้งผู้ประกอบการในระบบภาษีและนอกระบบภาษี
ทั้งนี้ ภายหลังจากที่ประเทศเกาหลีนำระบบนี้มาใช้พบว่าตัวเลขการจัดเก็บภาษีเพิ่มขึ้นถึง 3 เท่า กรมสรรพากรจึงคาดว่าหากได้รับการสนับสนุนในด้านบุคลากร และอุปกรณ์คอมพิวเตอร์อย่างเพียงพอจะสามารถจัดเก็บภาษีได้เพิ่มขึ้นอย่างน้อย 30%